2 Kwonik 14 Labib sou Entènèt | Tradiksyon monn nouvo a
2 Kwonik 14​:​1-15
Abija mouri (1)
Aza vin wa Jida (2-8)
Aza pot laviktwa sou 1 000 000 moun Etyopi (9-15)
14 Apre sa, Abija t al repoze bò kot zansèt li yo e yo te antere l nan Vil David la+. Aza, pitit gason l, te vin wa nan plas li. Pandan l te wa a, te gen lapè nan peyi a pandan dizan. 2 Aza te fè sa ki byen ak sa ki dwat nan je Jewova, Bondye l la. 3 Li te retire lotèl yo te fè pou fo dye yo+, li te retire kote ki wo moun yo te konn fè adorasyon yo, li te kraze poto sakre+ ki fèt an wòch yo e li te koupe poto sakre ki fèt an bwa yo*+. 4 Mete sou sa, li te ankouraje moun nan tribi Jida yo pou yo chèche Jewova, Bondye zansèt yo, e pou yo obeyi Lwa l yo ak kòmandman l yo. 5 Se poutèt sa, nan tout vil Jida yo, li te retire kote ki wo moun yo te konn fè adorasyon yo ansanm ak lotèl pou lansan yo+. Pandan l te wa a, te gen lapè nan wayòm li an. 6 Li te bati vil nan Jida ki te byen pwoteje+ paske te gen lapè nan peyi a. Pèsonn pa t vin fè lagè ak li pandan ane sa yo paske Jewova te fè l jwenn repo+. 7 Li te di moun ki abite Jida yo: “Annou bati vil sa yo, annou bati miray ak kote pou moun veye toutotou yo+ ansanm ak pòtay* ki gen travès ladan yo. Paske, peyi a nan men nou toujou lefètke nou te chèche Jewova, Bondye nou an. Nou te chèche l e li fè nou gen lapè toupatou nan peyi a.” Vrèmanvre, yo te kòmanse bati vil sa yo jiskaske yo te fini yo+. 8 Aza te gen 300 000 gason ki te moun Jida nan lame l la. Yo te gen gwo boukliye ak lans nan men yo. Li te gen 280 000 sòlda vanyan ki te soti nan tribi Benjamen an. Yo te gen ti boukliye* ak banza*+ nan men yo. 9 Annapre, Zera, moun Etyopi a, te vin atake yo avèk yon lame ki te gen 1 000 000 gason ak 300 charyo+. Lè l rive Marecha+, 10 Aza soti pou l al rankontre avèk li e li mete lame l la an pozisyon nan Vale Zefata, nan Marecha. 11 Lè sa a, Aza rele Jewova, Bondye l la+, e li di l: “O Jewova, kit moun w ap ede yo anpil, kit yo pa gen fòs, pou ou, se menm bagay+. O Jewova, Bondye nou an, ede nou tanpri, paske se sou ou nou konte*+ e se nan non w nou vin goumen ak foul moun sa a+. O Jewova, ou se Bondye nou, pa kite lòm ki fèt ak pousyè tè kenbe tèt ak ou+.” 12 Se sa k fè Jewova te fè Aza ak mesye Jida yo pot laviktwa sou moun Etyopi yo e moun Etyopi yo te kouri pou yo+. 13 Aza ak moun ki te avè l yo te kouri dèyè moun Etyopi yo rive jis Gera+ e yo te touye yo jiskaske pa t gen youn ankò ki te rete. Jewova te ede lame Aza a kraze moun Etyopi yo nèt. Apre sa, mesye Jida yo te ranmase anpil bagay. 14 Mete sou sa, yo te detwi tout vil ki te ozalantou Gera yo, paske Jewova te fè moun nan vil sa yo vin gen gwo laperèz. Yo te pran anpil bagay nan vil sa yo paske vil sa yo te gen anpil bagay ladan yo. 15 Yo te atake tant moun ki t ap gade bèt yo tou, yo te pran anpil mouton ak chamo epi yo retounen Jerizalèm.
^ Lit.: “pòt ki gen de batan yo”.
^ Jeneralman, se moun k ap tire flèch yo ki te konn pote yo.
^ Lit.: “apiye”.
2 Kwonik 14